Garrick is nou nommer 1 in SA | Netwerk24
Garrick is nou nommer 1 in SA
Die jong Stellenbosser Garrick Higgo het 'n groot mylpaal in sy gholfloopbaan bereik deurdat hy gevorder het tot die nommer 1-gholfspeler op die SA Amateur-ranglys.
Hierdie 17-jarige lid van die De Zalze-gholfklub op Stellenbosch het Jovan Rebula (familielid van Ernie Els) op die SA Gholfvereniging se ranglys verbygesteek en is nou Suid-Afrika se voorste amateur.
Higgo het die een prestasie na die ander die afgelope jaar op die gholfbaan behaal. Hy het verlede jaar aan die VSA Amateur-toernooi deelgeneem asook die VSA Junior Amateur.
Higgo het in Suid-Afrika verskeie toernooie gewen insluitende die Kaapprovinsie Ope, Sentraal-Gauteng Ope, Noord Amateur Ope asook die Nomads Kusstreek-toernooi vir juniors.
Higgo het ook tydens die pas afgelope Curro Internasionale Junior toernooi op die Durbanville-baan byna die titel behou wat hy verlede jaar verower het. Higgo het in die uitspeelstryd teen Wilco Nienaber verloor.